L'objectiu és agrupar en un únic clúster el conjunt d'actors que intervenen en tota la cadena de valor del sector de la restauració social i comercial per impulsar projectes col·laboratius en àmbits com la seguretat alimentària, la nutrició personalitzada o la sostenibilitat.
Els clústers catalans Foodservice i Food N'Nutrition, especialitzats en l'àmbit de l'alimentació i la nutrició, s'han integrat en una única entitat amb l'objectiu d'augmentar la massa crítica del sector a Catalunya i impulsar projectes de major abast, així com generar sinergies i economies d'escala.
Aquesta nova entitat és un dels 29 clústers catalans que formen part del programa Catalunya Clústers d'ACCIÓ -l'agència per a la competitivitat de l'empresa, depenent del Departament d'Empresa i Coneixement-.
El nou clúster, que mantindrà el nom Foodservice Cluster, agrupa actualment més d'una vuitantena d'empreses amb l'objectiu d'unir els diferents agents i actors implicats en tota la cadena de valor del sector de la restauració social i comercial organitzada.
Segons el president de Foodservice Cluster i Director General Serhs Food, Raimon Bagó, " amb aquesta fusió es pretén augmentar el potencial del clúster dins del sector alimentari, integrant els diferents agents en una entitat molt més vertical i representativa, així com optimitzar recursos en una estratègia més global ".
Per Bagó, amb aquesta integració, " la restauració incorporarà amb la nutrició i salut un actiu molt important i complementari que aportarà molt valor afegit a la cadena de valor del clúster ".
D'acord amb el director de la Unitat de Clústers d'ACCIÓ, Joan Martí, " les fusions de clústers són positives quan permeten guanyar massa crítica sense perdre focus estratègic, com en aquest cas ".
Segons Martí, " a nivell internacional s'observa l'inici d'una tendència de fusió de clústers ja que en un entorn global complex cal dimensió per articular projectes d'impacte ". "
A Catalunya ja es va iniciar aquesta tendència amb la creació del clúster CataloniaBio & HealthTech i ara ja comptem amb dos casos i de ben segur que hi haurà més en el futur ", destaca.
L'objectiu d'aquesta fusió és compartir experiències i coneixements per impulsar nous projectes col·laboratius en l'àmbit de l'alimentació i la restauració, en aspectes com ara la seguretat alimentària, la nutrició personalitzada, el desenvolupament d'ingredients i aliments funcionals o la millora de la sostenibilitat del sector.
D'aquesta manera, les activitats del Foodservice Cluster per aquest 2020 s'organitzaran en base a sis eixos estratègics: la seguretat alimentària, la nutrició i salut, la digitalització, el valor compartit, la gestió del canvi estratègic, l'economia verda, blava i circular, i l'eficiència dels recursos humans i productius en l'explotació.
En aquest sentit, actualment, la nova entitat s'ha focalitzat en l'impuls de projectes per contribuir a la lluita contra la covid-19 des del punt de vista del sector alimentari com és el cas d'una iniciativa per donar suport al sector de la restauració com a conseqüència de la crisi mitjançant reserves anticipades o per fomentar la seguretat als restaurants.
Un clúster és una agrupació d'empreses (startups, pimes i multinacionals) i agents de l'entorn (universitats i centres tecnològics) d'un determinat àmbit econòmic que comparteixen recursos, generen sinergies i es projecten internacionalment.
Es tracta d'un instrument que permet millorar la competitivitat dels membres que en formen part a partir del desenvolupament de projectes transformadors conjunts i la definició de reptes estratègics per al seu sector.
A Catalunya, els clústers representen el 30% del PIB (74.000 milions d'euros de facturació agregada) i generen més de 300.000 llocs de treball.
Actualment 29 clústers formen part del programa Catalunya Clústers d'ACCIÓ, una iniciativa està impulsada d'acompanyar els clústers catalans per ajudar-los a enfocar la seva estratègia, capacitar els cluster managers, cofinançar projectes estratègics i organitzar viatges a ecosistemes de referència per fer benchmarking internacional i tancar projectes de col·laboració entre clústers catalans o amb entitats internacionals, entre altres iniciatives.
La nova entitat és un dels 29 clústers catalans que formen part del programa Catalunya Clústers d'ACCIÓ